stanford-oval/wikipedia huggingface dataset:
Chet Walker

| Chet Walker |
| --- | --- |
 Walker vuonna 1975.
Henkilötiedot
Koko nimi:  Chester ”Chet” Walker
Syntynyt: 22. helmikuuta 1940 Bethlehem, Mississippi, Yhdysvallat
Kuollut: 8. kesäkuuta 2024 (84 vuotta) Long Beach, Kalifornia, Yhdysvallat
Kansalaisuus:   Yhdysvallat
Koripalloilija
Lempinimi:  Chet The Jet
Pelipaikka:  Pieni laitahyökkääjä
Pituus:  198 cm
Paino:  96 kg
NBA-varaus:  12. varaus 1962 (Syracuse Nationals)
Pelaajaura
Yliopistojoukkueet
1959–1962:  Bradleyn yliopisto
Seurajoukkueet
1962–1969  1969–1975:  Syracuse Nationals / Philadelphia 76ers Chicago Bulls
Chester ”Chet” Walker (22. helmikuuta 1940 Bethlehem, Mississippi – 8. kesäkuuta 2024 Long Beach) oli yhdysvaltalainen koripalloilija. Tarkkana vapaaheittäjänä tunnettu Walker edusti NBA:ssa Syracuse Nationalsia / Philadelphia 76ersia ja Chicago Bullsia ollen 1960- ja 1970-luvuilla sarjan parhaimmistoa. Hän voitti NBA:n mestaruuden vuonna 1967 ja pelasi seitsemästi NBA:n tähdistöottelussa. Tulokaskaudellaan Walker valittiin NBA:n tulokkaiden tähdistöjoukkueeseen. Hänet on nimetty Basketball Hall of Fameen.
Elämä ja ura

Walker pelasi yliopistokoripalloa vuosina 1959–1962 Bradleyn yliopiston joukkueessa. Syracuse Nationals varasi Walkerin NBA:han 12. varausvuorolla vuoden 1962 varaustilaisuudessa. Hän edusti NBA-urallaan, vuosina 1962–1975, Nationalsia, myöhemmin Philadelphia 76ersia, ja Chicago Bullsia. Walker on NBA:n historian tarkimpia vapaaheittäjiä ja oli vapaaheitoissa sarjan tarkin kaudella 1970–1971. Hän voitti 76ersissä NBA:n mestaruuden vuonna 1967, ja hänet valittiin NBA:n tähdistöotteluun seitsemän kertaa. Tulokaskaudellaan Walker valittiin NBA:n tulokkaiden tähdistöjoukkueeseen. Vuonna 2012 Walker nimettiin Basketball Hall of Fameen.
Aiheesta muualla

Kuvia tai muita tiedostoja aiheesta Chet Walker Wikimedia Commonsissa
Chowanin piirikunta

Chowanin piirikunta (engl. Chowan County) on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 13 708 vuonna 2020. Piirikunnan hallintokeskus on Edentonin kunta. Piirikunta on perustettu vuonna 1668.
Kuvia piirikunnasta

Edentonin keskustaa.
Chowanin piirikunnan oikeustalo Edentonissa.
Edentonin majakka.
Aiheesta muualla

Kuvia tai muita tiedostoja aiheesta Chowanin piirikunta Wikimedia Commonsissa
Christie Murray

Christie Murray
Christie Murray (s. 3. toukokuuta 1990) on skotlantilainen jalkapalloilija. Hän on pelipaikaltaan keskikenttäpelaaja. Hän on pelannut Skotlannin naisten maajoukkueessa helmikuun 2021 loppuun mennessä 68 maaottelua ja tehnyt niissä viisi maalia. MM-kilpailuissa 2019 hän pelasi yhden ottelun.
Murray edustaa kaudella 2020–2021 englantilaisseura Birmingham Cityä. Siirryttyään vuonna 2013 Glasgow Cityn joukkueesta Englantiin hän on edustanut myös Arsenalia, Bristol Academya, Doncaster Bellesia ja Liverpoolia.
Christian Benda

Christian Benda on tšekkiläinen kapellimestari, sellisti ja säveltäjä. Hänet tunnetaan muun muassa Prague Sinfonian pääkapellimestarina ja taiteellisena johtajana. Hän on kokoonpanon kanssa levyttänyt Naxos-levymerkille ja keskittynyt etenkin klassismin ja varhaisen romantiikan aikakausien ohjelmistoon.  Hänen esi-isiään olivat 1700-luvulla Georg Anton Benda, Johann Georg Benda ja Franz Benda, joiden musiikkia hänen levytyksiinsä kuuluu.
Benda on tehnyt yhteistyötä myös muiden muassa Shanghain filharmonikkojen, Orchestra della Toscanan, Budapestin konserttiorkesterin, Moskovan virtuoosien ja Orchestre de la Suisse Romanden kanssa. Hän kehitti Wienin valtionoopperan kanssa lapsille ja satunnaisille kuuntelijoille suunnatun High-Lights and Micro-Opera -ohjelman, joka johdattaa osallistujia oopperan maailmaan Johann Wolfgang von Goethen värioppia apuna käyttäen.
Soittajista Bendan kanssa ovat työskennelleet muiden muassa Lazar Berman, Michel Béroff, Till Fellner, François-René Duchable, Mihail Rudi, Philippe Entremont, Jean-Philippe Collard, Cristina Ortiz, Paul Tortelier, Boris Pergamenšikov, Marc Coppet, Bruno Giuranna, Pierre Amoyal, Uto Ughi, Josef Suk ja Vladimir Spivakov.
Aiheesta muualla

Naxos: Christian Benda (englanniksi)
Mihai Trăistariu

| Mihai Trăistariu |
| --- | --- |

Henkilötiedot
Syntynyt: 16. joulukuuta 1979 (ikä 44)  Piatra Neamț, Romania
Ammatti:  laulaja, säveltäjä, sanoittaja
Muusikko
Taiteilijanimi:  MIHAI
Aktiivisena:  1998-
Tyylilajit:  pop, dancemusiikki
Soittimet:  laulu
Aiheesta muualla
www.mihaitraistariu.ro
  [ Muokkaa Wikidatassa ] [ ohje ]  
Mihai Trăistariu (s. 16. joulukuuta 1979 Piatra Neamț, Romania) on romanialainen laulaja ja muusikko.
Trăistariu on ottanut viisi kertaa osaa Eurovision laulukilpailujen Romanian esikarsintaan. Vuonna 2006 hän voitti kansallisen karsinnan laulullaan Tornerò, ja edusti näin ollen Romaniaa Eurovision laulukilpailussa 2006. Trăistariu pääsi esiintymään suoraan finaaliin ilman semifinaalia. Tornerò on eurodance-kappale tietyin itämaisin vaikuttein, esityskielenään osaksi englanti ja osaksi italia. Kappaleen nimi on italiaa ja tarkoittaa jotakuinkin "tulen palaamaan".
Trăistariun debyyttialbumi Altceva ilmestyi 2005. Vuoden 2006 Euroviisuissa sijoittui neljänneksi.
Bubblegum Warriors in Faded Jeans

| Bubblegum Warriors in Faded Jeans Kari Peitsamo & Hirttämättömät |
| --- | --- | --- |

Studioalbumin tiedot
 Äänitetty : 1998
 Julkaistu: 1998
 Tyylilaji: Rock
 Levy-yhtiö: Johanna Kustannus
Kari Peitsamon muut julkaisut
| Peace, Love & Understanding – the Xmas Album 1997 | Bubblegum Warriors in Faded Jeans 1998 | Hoodoo 1998 |
Bubblegum Warriors in Faded Jeans on suomalaisen Kari Peitsamo & Hirttämättömät -yhtyeen studioalbumi. Se julkaistiin vuonna 1998. Taustalaulun ohella Brono Starr laulaa päälaulajana raidoilla 2 ja 5 sekä duettona Peitsamon kanssa raidoilla 1 ja 13.
Kappaleet

Älä usko rock'n'rolliin
Heute zu Hause
Etsin aurinkoo
Mun haalistuneet farkut
Pääsimme radioon
Pieni paha poika
Rock brothers
Nyt bailataan
Rokkiboogie blues
Shanghai mielessäin
Tunnen tuskaa
Taistele (kun rankkaa on)
Ooh-sha-la-la-luu
Rakastan sua
Muusikot albumilla

Kari Peitsamo: kitara, laulu
Brono Starr: basso, laulu
Jani Wasama: rummut
Kari Peitsamo
| 0 | 1 | 2 | 3 |
| --- | --- | --- | --- |
Kari Peitsamo ja Ankkuli | Kari Peitsamo Revival | Kari Peitsamon Skootteri | Kari Peitsamo & Hirttämättömät
Studioalbumit: Jatsin syvin olemus | Vedestä nousee kasvi | Kari Kolmas | Kari Peitsamo ja Ankkuli | Pölypilleri | Levylaulaja | Greatest Hits | Gulliverin retket | Vallankumous | Jokivarren jytäorkesteri | Pieni suuri show | Rokkiletti | Älä koskaan laula kantria | Kari Peitsamon Skootteri | Amatöörirakastaja | The 10th Anniversary Album | Vedestä nousee hai | Hämeen nopein | Rankat ankat | Kadonnutta aikaa etsimässä | Hellsinkin' | Groovers' Paradise | Plays Wigwam | Sergeant Rocker Rides Again | The Fool | Natural Boogie | Vi skall spela rock | I'm Down | How I Won the War | Dr. Rockfinger & Outlaws Boys | Before They Make Me Run | Good Vibrations – the 20th Anniversary Album | Peace, Love & Understanding – the Xmas Album | Bubblegum Warriors in Faded Jeans | Hoodoo | Brono Starr's Rock'n'roll Roadside Attraction | Blitzkrieg Boogie – Highway 61 Revisited | Pelle Show | Taistelujen tiellä | Amerikkalaisia unelmia | No Mercy | Für Elise | The 30th Anniversary Album | The Second Coming of Mr. Jesus H. Christ | Liskon laki
EP:t: Kari Peitsamo ja Ankkuli | Peitsamon jälkeenjääneet nauhat | Puinen levy | Sian raato kääntää hitaasti kasvonsa valoon päin | Kari Peitsamon Skootteri EP | Poko-klassikko | Gotta Build a Railroad, Gotta Build a Train
Livealbumi: From Toijala with Love
Kokoelmat: Kari Peitsamo 1977–1981 | Are You Experienced? The Voodoo Collection | Memories | Jytäorkesteri tulee taas | Lähde autoiluretkelle suureen etelän kanjoniin | On pakko vatkaa
Muuta: Kauppaopiston naiset | Luettelo Kari Peitsamon kappaleista | Aku Ankkuli | Retkibanaani | Freud Marx Engels & Jung | Risto
Canzona

Canzona tai canzone on sekä runousopin että musiikin termi.
Musiikki

Canzone on 1400–1500-luvulla moniäänisestä, kansanomaisesta laulusävellyksestä käytetty nimitys, 1600- ja 1700-luvuilla myös laulunomainen instrumentaaliteos esimerkiksi urkuja varten. Myöhemmin se tarkoittaa yksiäänistä soittimella säestettävää laulusävellystä.
Ensimmäiset canzonat pohjautuivat flaamilaisen koulukunnan chansoneihin, ja ajan myötä niitä ryhdyttiin  säveltämään itsenäisiksi teoksiksi, kuten Giovanni Gabrielin torvicanzonat. Canzonat olivat merkittävä vaikuttaja fuugan kehitykseen, ja ne ovat sonaatin suora esimuoto.[lähde? ]
Runous

Canzone on italialaisen laulurunon vanhin muoto, provencelaisessa runoudessa nimeltä canso ja muinaisranskalaisessa chanson. Canzone on lyyrillinen runo, johon kuuluu useampia säkeistöjä (stanze), jotka säeluvultaan, runomitaltaan ja loppusointujärjestykseltään vastaavat toisiaan ja jotka tavallisesti päättyvät lyhyeen loppustroofiin. Petrarcan canzoneissa ei ole viittä vähempää eikä kymmentä enempää säkeistöä. Uudemmissa canzoneissa tapaa 20, 40, jopa 80 säkeistöä. Säkeistö jakautuu enimmäkseen kahteen osaan, joista edellisen nimi oli fronte, jälkimäisen sirima. Lyhyellä loppustroofilla on useita nimiä, kuten ripresa, congedo, chiusa ja niin edelleen. Tätä alkuperäistä italialaista canzonea sanotaan tavallisesti petrarcalaiseksi canzoneksi (canzone petrarchesca), josta 1500-luvun lopulla ruvettiin poikkeamaan. Torquato Tasso rupesi eri säkeistöjen sitomista varten käyttämään kaikenlaisia runomitallisia ja loppusoinnullisia koristeita, joille hän antoi nimen calene (ketjuja) tai monili (kaulakoristeita). Vielä mielivaltaisemmin menetteli Gabriello Chiabrera, jonka canzonen tapaiset runot, joita hän itse sanoi canzonetteiksi, oli kirjoitettu lyhyinä säkeinä ja säejaksoina ja mielivaltaisin loppusointujärjestyksin. Tämä runolaji raivaa tien niin sanotuille anacreontica-runoille. Muita ovat canzone pindarica eli alla greca sekä canzone a ballo.
Carol Reed

Carol Reed (1950)
Carol Reed (30. joulukuuta 1906 Lontoo – 25. huhtikuuta 1976 Lontoo) oli brittiläinen elokuvaohjaaja, jonka monipuolinen ura kattaa niin film noirin kuin komediankin.
Reed syntyi näyttelijä-tuottaja sir Herbert Beerbohm Treen ja May Pinneyn perheeseen Lontoon Putneyyn ja kävi koulua King’s Schoolissa Canterburyssä. Toisen maailmansodan aikana hän palveli Britannian armeijassa. Sota-ajan runsaat kokemukset näkyvät hänen myöhemmissä elokuvissaan.
Jo teini-iässä Reed aloitti näyttelijänä mutta siirtyi nopeasti tuottajaksi ja ohjaajaksi. Hänen ohjauksiaan ovat muun muassa elokuvat Neljän tuulen talo (Odd Man Out, 1947), Graham Greene -filmatisoinnit Kolmas mies (The Third Man, 1949) ja Miehemme Havannassa (Our Man in Havana, 1959), Toiveitten laitakatu (1954) sekä Dickens-klassikkoon Oliver Twist perustuva musikaalielokuva Oliver! (1968), josta hänet palkittiin parhaan ohjauksen Oscarilla.
Reed solmi vuonna 1943 avioliiton brittiläisen filmitähden Diana Wynyardin kanssa, mutta pari erosi 1947. Seuraavana vuonna hän meni naimisiin näyttelijä Penelope Dudley Wardin kanssa. Liitto päättyi Reedin kuolemaan.
Vuonna 1953 Reed lyötiin saavutuksistaan ritariksi ensimmäisenä brittiläisenä elokuvaohjaajana. Hän kuoli sydänkohtaukseen 69-vuotiaana kotonaan King’s Roadilla Lontoon Chelseassa. Hänet on haudattu Gunnersburyn hautausmaalle Lontoon Kensingtoniin.
Filmografia

Who's Your Lady Friend?, 1937
Bank Holiday, 1938
Climbing High, 1938
The Stars Look Down, 1939
Night Train to Munich, 1940
Girl in the News, 1941
The Way Ahead (Kohtalon miehiä), 1944
The True Glory, 1945
Odd Man Out (Neljän tuulen talo), 1947
The Fallen Idol (Valheitten talo), 1948
The Third Man (Kolmas mies), 1949
Outcast of the Islands (Aissa - ruskea viettelys), 1951
The Man Between (Mies ei-kenenkään maalla), 1953
A Kid for Two Farthings (Toiveitten laitakatu), 1954
Trapeze (Trapetsi), 1956
The Key (Avain), 1958
Our Man in Havana (Miehemme Havannassa), 1959
The Running Man (Mies joka katosi), 1963
The Agony and the Ecstasy (Tuska ja hurmio), 1965
Oliver!, 1968
Flap (Viimeinen soturi), 1970
Follow Me! (Seuraa minua), 1972
Aiheesta muualla

Carol Reed Elonetissä.
Carol Reed Internet Movie Databasessa. (englanniksi)
Kirjallisuutta

Salo, Matti: ”Carol Reedin maailma”, Filmihullu 3/2010.
Close My Eyes

| ”Close My Eyes” Sander van Doorn vs>  Robbie Williams |
| --- | --- | --- |

Singlen tiedot
 Julkaistu: 4. tammikuuta 2009
 Tuottaja(t): Neil Tennant, Chris Lowe, Chris Zippel
 Tyylilaji: Trance, tekno
 Kesto: 02.49 (Radioversio) 07.24 (alkuperäinen klubiversio)
 Levy-yhtiö: Spinnin’ Records
Sander van Doornin muut singlet
| ”Organic” 2008 | ”Close My Eyes” 2009 | ”What Say” 2009 |
Robbie Williamsin muut julkaisut
| ”She’s Madonna” 2007 | ”Close My Eyes” 2009 | ”Bodies” 2009 |
Close My Eyes on alankomaalaisen tekno- ja trancemuusikko DJ:n ja tuottajan Sander van Doornin kappale. Kappaleella vierailee Robbie Williams ja sen ovat tuottaneet Pet Shop Boys sekä Chris Zippel. Se on remix-versio kappaleesta "We’re the Pet Shop Boys", joka on Williamsin sekä Pet Shop Boysin tuottama kappale Williamsin Rudebox-studioalbumilta. Kappale pääsi Yhdysvaltain Billboard Hot Dance Club Songs-listan 5. sijalle.
Kappalelista

CD 1
1. "Close My Eyes" (UK radio edit) – 2:49
2. "Close My Eyes" (original club version) – 7:24
CD 2
1. "Close My Eyes" (UK radio edit) – 2:49
2. "Close My Eyes" (international radio edit) – 3:05
3. "Close My Eyes" (original club version) – 7:24
4. "Close My Eyes" (dub remix) – 6:08
5. "Close My Eyes" (international video) – 3:05
| Listat (2009) | Paras sijoitus |
| --- | --- |
Alankomaat (Mega Single Top 100): 7
Saksa (Media Control Charts): 33
Yhdysvallat (Billboard Hot Dance Club Songs): 5

Käännös suomeksi
Carpe Jugulum

| Carpe Jugulum |
| --- | --- |

Alkuperäisteos
Kirjailija:  Terry Pratchett
Kieli:  englanti
Genre:  fantasia, parodia
Kustantaja:  Doubleday
Julkaistu:  1998
Ulkoasu:  sidottu
Sivumäärä:  285
ISBN:  0-385-40992-3
Suomennos
Suomentaja:  Mika Kivimäki
Kustantaja:  Karisto
Julkaistu:  2008
Ulkoasu:  sidottu
Sivumäärä:  343
ISBN:  978-951-23-5013-1
Sarja: Kiekkomaailma
Edeltävä:  Viimeinen manner
Seuraava:  Maanalainen elefantti
Löydä lisää kirjojaKirjallisuuden teemasivulta
Carpe Jugulum (engl. Carpe Jugulum) on kahdeskymmeneskolmas romaani Terry Pratchettin Kiekkomaailma-sarjassa.
Tarina

Carpe jugulum eli ”tartu kurkkuun” on vanhan vampyyrisuvun motto. Kuningas kutsuu vampyyrit Lancreen, jossa juhlitaan kuninkaantyttären syntymää. Vampyyrit päättävät kuitenkin viipyä hieman pidempään, ja he ottavat tavoitteekseen hallitsijan syrjäyttämisen ja Lancren valloittamisen. Lancren noidat huomaavat vampyyrien aikeet ja päättävät karkottaa heidät vanhoilla, hyväksi havaituilla konsteilla eli valkosipulilla, pyhällä vedellä ja päivänvalolla, mutta jostain syystä ne eivät tehoakaan enää.
C++20

C++20 on C++-ohjelmointikielen ISO-standardiversio ISO/IEC 14882:2020, jonka kehitys alkoi C++17-standardin valmistumisen jälkeen. Standardiversio äänestettiin valmiiksi 15. helmikuuta 2020 ja hyväksytyksi ISO:n äänestyksessä syyskuussa. Standardiversio on julkaistu joulukuussa 2020.
Edellinen standardiversio on ISO/IEC 14882:2017 C++17.
Seuraava kehitettävä versio tulee olemaan C++23.
Kehityskohdat

Version kehityskohtia ovat muun muassa:
moduulit
rinnakkaisuuden jatkokehitys
uusi synkronointikirjasto
latch ja barrier luokat
concepts
ranges
coroutines
lambda-operaattoreiden käytön rajoitteiden vähentäminen decltype -yhteydessä
[=, this] -kaappaus
kolmisuuntainen vertailu nk. avaruusalusoperaattorilla <=>
volatile-tuen merkintä suurelta osin vanhentuneeksi
std::span
ominaisuustestimakroja esikääntäjälle
bittioperaatioita
char8_t lisäys, char16_t ja char32_t muutokset (u"foo" ja U"foo") Unicode-tukeen
vanhentuneeksi merkittyjen ominaisuuksien poistoja
Haskell-kielen tyyppinen konsepti-ominaisuus, ranges-kirjasto sekä std::future odotetaan olevan myös kehityskohteina.
Bjarne Stroustrup julkaisi työryhmälle paperin nimellä Remember the Vasa! viitaten Vasa-laivaan, jossa hän muistutti perusasioiden tärkeydestä ominaisuuksien määrän sijaan.
Stroustrup on sanonut C++20-standardista sen olevan ”kolmas merkittävä standardi” (kuudesta standardista), jossa merkittävä tarkoittaa sen ”muuttavan ihmisten ajattelutapaa”. Merkittäviksi kohdiksi mainitaan:
concepts
moduulit
coroutines
Moduulien käyttö voi mahdollistaa esikääntäjästä luopumisen.
Kehityskohdat > Lykättyjä tai hylättyjä ominaisuuksia

contracts on lykätty versioon C++23/C++26.
verkko-ohjelmointituen laajennukset (ISO/IEC TS 19216:2018)
reflektio
transaktiomuistin tuki
Standardia on kuitenkin myös kritisoitu päätöksistä säilyttää yhteensopivuus ja haluttomuudesta rikkoa ABI-yhteensopivuus. ABI:n muutoksilla pyrittäisiin saavuttamaan parempaa suorituskykyä.
std::format

Standardikirjaston lisäys std::format on uusi vaihtoehto merkkijonojen muotoiluun, jonka tavoitteena on tarjota sama joustavuus kuin printf-sarjan funktioilla.
Esimerkki:
string message = format("The answer is {}.", 42);
Concepts

ISO:n tekninen määrittely: ISO/IEC TS 19217:2015
GCC-kääntäjän versiossa 6 on tukea ominaisuudelle.
Standardimallikirjasto sisältää ominaisuutta tukevia määrittelyitä.
Concepts on laajennus template-malleihin, jotka voivat toimia rajoitteina sallituille argumenteille tai parametreille.
Constraint-rajoitteella voidaan valita ylikuormitukset ja erikoistumiset. Concepts toimii nimettynä joukkona rajoitteita, jotka arvioidaan käännösaikana. Tavoitteena on semanttisen tarkistuksen lisääminen syntaksitarkistuksen lisänä.
Ominaisuuden on sanottu olevan puuttuva ominaisuus geneerisen ohjelmoinnin haittapuolien eliminoimiseksi.
Kielen nimettyjä vaatimuksia voidaan esittää Concepts-kirjaston avulla. Esimerkiksi std::hash-tuen vaatimuskonsepti Hashable voidaan ilmaista:
template<typename T>
concept Hashable = requires(T a) {
    { std::hash<T>{}(a) } -> std::convertible_to<std::size_t>;
};
Ranges

Eric Nieblerin esimerkkitoteutus on julkaistu osana ehdotusta ominaisuuden lisäämiseksi C++ standardiin ja on myöhemmin hyväksytty standardiin std::ranges-kirjastoksi. 
Kirjasto rakentuu Concepts-kirjaston ominaisuuksille. 
Toteutus on koottava abstraktiokerros iteraattoreiden päällä.
Kirjasto tukee Haskell-kielen tapaan laiskaa arviointia, jossa ääretöntä määrää tukevasta toiminnosta suoritetaan vain tarvittava osa. 
Esimerkiksi kokonaislukujoukosta [1, ..] voidaan valita viisi numeroa ja tulostaa ne seuraavasti:
auto num = view::take(view::ints(1), 5);
    ranges::for_each(num, [](int i){ std::cout << i << " "; });
Esimerkki (std::views on lyhenne std::ranges::views nimiavaruudelle):
std::vector<int> ints{0,1,2,3,4,5};
    auto even = [](int i){ return 0 == i % 2; };
    auto square = [](int i) { return i * i; };

    for (int i : ints | std::views::filter(even) | std::views::transform(square)) {
        std::cout << i << ' ';
    }
.. joka tulostaa annettujen arvojen joukosta (0..5) parillisten numeroiden (0, 2, 4) neliöt seuraavasti:
0 4 16
Coroutines

Coroutines on ylemmän tason kielien kuten Simulan ominaisuus, joka toimii vaihtoehtona aliohjelmille (alifunktioille): rutiinit ovat pinottomia. Coroutines on tarkoitettu tilanteisiin, jossa eri funktiot vaihtavat suoritusvuoroaan jatkaen aiemmasta tilasta. Coroutines sallii funktion suorittamisen pysäyttämisen ja jatkamisen ja lisää kolme uutta operaattoria:
co_await, pysäyttää väliaikaisesti suorituksen palauttamatta arvoa kutsujalle
co_yield, pysäyttää väliaikaisesti ja palauttaa arvon kutsujalle
co_return, lopettaa suorituksen ja palauttaa arvon.
Uudet operaattorit mahdollistavat asynkronisen suorituksen, generaattorit ja laiskat funktiot.
Esimerkki:
generator<int> iota(int n = 0) {
  while(true)
    co_yield n++;
}
Boost-kirjastossa on esimerkkitoteutus C++:lle.
Coroutines on hyväksytty mukaan C++20:een.
Moduulit

Moduulit (modules) on vaihtoehtoinen tapa otsikkotiedostoille, joka muun muassa mahdollistaa makrojen eriyttämisen. Aiemmin ohjelmoijille on ollut mahdollista käyttää kolmea nimettyä kapselointia:
muuttujanimi
funktionimi
luokkanimi
Moduulit lisäävät neljännen nimetyn kapseloinnin, joka sisältää kaikki kolme aikaisempaa yhdessä.
Moduulit on hyväksytty mukaan C++20:een.
Epävirallinen tuki toiminnolle on ollut aiemmin Clang-kääntäjässä.
Esimerkki:
// moduulissa:
// helloworld.cpp
export module helloworld;  // module declaration
import <iostream>;         // import declaration

export void hello() {      // export declaration
    std::cout << "Hello world!\n";
}

// moduulin käyttö:
// main.cpp
import helloworld;  // import declaration

int main() {
    hello();
}
Aiheesta muualla

Standardivedokset (englanniksi)
Charlesinseisoja

| Charlesinseisoja> Avaintiedot |
| --- | --- |
Alkuperämaa:   Ranska
Määrä:  kuollut sukupuuttoon
Alkuperäinen käyttö:  metsästys
Muita nimityksiä:  Braque Charles X, Charles X Pointer
FCI-luokitus:  ei FCI-rotu
Ulkonäkö
Väritys:  maksanruskea-valkoinen
Charlesinseisoja (Braque Charles X) on sukupuuttoon kuollut ranskalainen koirarotu, joka on saanut nimensä Kaarle X:stä. Myös saint-germaininseisojaa kutsuttiin jonkin aikaa samalla nimellä, minkä vuoksi rodut yhä sekoitetaan virheellisesti keskenään.
Ulkomuoto

Charlesinseisoja oli raskasrakenteinen ja antoi kömpelön, hitaan, jalostamattoman ja karskin vaikutelman. Sen korvat olivat seisojaksi poikkeuksellisen pitkät. Sen häntä typistettiin puoleen alkuperäisestä pituudestaan. Väritys oli maksanruskea-valkoinen.
Luonne ja käyttäytyminen

Rotu oli tasapainoinen ja tarkkavainuinen.
Alkuperä

Charlesinseisojaa pidetään molempien ranskanseisojien, sekä pyreneläisen että gascognelaisen tyypin, kantarotuna.
Christian Benítez

Christian Benítez Américan peliasussa vuonna 2012.
Christian Benítez (1. toukokuuta 1986 – 29. heinäkuuta 2013) oli ecuadorilainen jalkapalloilija, pelipaikaltaan hyökkääjä.
Benítez pelasi vuonna 2004 alkaneella ammattilaisurallaan ecuadorilaisseura El Nacionalissa (vuosina 2004–2007), meksikolaisseura Santos Lagunassa (vuosina 2007–2011), englantilaisseura Birmingham Cityssä (lainalla vuosina 2009–2010), meksikolaisseura Américassa (vuosina 2011–2013) ja qatarilaisseura El-Jaishissa (vuonna 2013). Hän pelasi urallaan myös 58 maaottelua ja edusti Ecuadorin jalkapallomaajoukkuetta muun muassa Saksan MM-kilpailuissa 2006.
Benítez, lempinimeltään Chucho, oli ecuadorilaisen entisen jalkapalloilijan Ermen Benítezin poika.
Kuolema

Benítez meni sairaalaan kovien vatsakipujen takia. Hän kuoli tuntia myöhemmin sydämen pysähtymiseen 27-vuotiaana.
Aiheesta muualla

Kuvia tai muita tiedostoja aiheesta Christian Benítez Wikimedia Commonsissa
Ecuadorin joukkue – Jalkapallon MM-kilpailut 2006
1  Villafuerte |
2 Guagua |
3 Hurtado |
4 de la Cruz |
5 Perlaza |
6 Urrutia |
7 Lara |
8 Méndez |
9 Borja |
10 Kaviedes |
11 Delgado |
12 Mora |
13 Ambrossi |
14 Castillo |
15 Ayoví |
16 Valencia |
17 Espinoza |
18 Reasco |
19 Saritama |
20 E. Tenório |
21 C. Tenório |
22 Lanza |
23 Benítez |
Valmentaja Suárez
Miksotrofinen järvi

Miksotrofinen järvi on limnologiassa järvi, joka täyttää sekä dystrofisen että eutrofisen järven tunnusmerkit. Sitä voidaan myös kutsua dyseutrofiseksi järveksi erotukseksi dysoligotrofisesta järvestä, jossa ravinteita on hyvin vähän (oligotrofinen järvi). Tällä järven limnologisella tyypillä on merkitystä järven ekologisessa luokittelussa, koska eräät siinä menestyvät planktonit osaavat hyödyntää veden hiilivarastoja suoraan sekä hiilidioksidista että suoraan humuksesta.
Miksotrofinen järvi saattaa alkujaan olla dystrofinen tai eutrofinen järvi. Dystrofiseen järveen on saattanut kohdistua ulkoista kuormitusta, kuten että siihen on johdettu esimerkiksi jätevesiä. Toisaalta eutrofiseen järveen on johdettu humusta sisältävää vettä esimerkiksi suo-ojien kautta. Molemmissa tapauksissa lopputuloksena saattaa syntyä tilanne, jossa järvi muuttuu miksotrofiseksi järveksi. Miksotrofisessa järvessä hapenkulutus on voimakkaampaa kuin eutrofisessa, koska siinä on ravinteiden lisäksi runsaasti happea kuluttavaa humusta. Järven kalaston biomassa on suuri ja se on lajistoltaan särkikalapainotteinen.